Den kendte, hvide sygeplejerskeuniform er snart fortid på alle Region Syddanmarks sygehuse.

Det fortæller Mogens Sehested Kristensen, økonomidirektør i Region Syddanmark.

Skiftet sker efter ønske fra medarbejderne, der blandt andet har klaget over, at den klassiske, hvide sygeplejerskeuniform er gennemsigtig i visse lyssætninger.

- På de hidtidige uniformer har der været et problem med, at når man står i modlys, er der gennemsigtighed gennem uniformen, og det er ikke særlig behageligt for det personale, der har det på, siger Mogens Sehested Kristensen.

Et moderne udtryk

- Det var et ønske at få et mere moderne udtryk på uniformerne og få farver på uniformerne. Det har været formuleret som et klart ønske fra personalet, siger han.

Den nye sygeplejerskeuniform, som Region Syddanmark indfører på alle regionens sygehuse. (© Region Syddanmark)

De nye uniformer kommer til at bestå af mørkeblå bukser samt lyseblå polo, t-shirt eller busseronne alt efter behov.

Sygehuse i Region Syddanmark Sydvestjysk Sygehus Sygehusene i: Esbjerg, Grindsted og Brørup Sygehus Sønderjylland Sygehusene i: Aabenraa. Sønderborg og Tønder Sygehus Lillebælt Sygehusene i: Kolding, Middelfart og Vejle Odense Universitetshospital/Svendborg Sygehusene i: Odense, Svendborg, Nyborg og Ærøskøbing Psykiatri Sygehuset Flere afdelinger flere steder i regionen Kilde: Region Syddanmark

- Jeg vil tro, at inden for tre år har alle fået ny uniform, siger han.

'Alle' svarer til cirka 20.000 ansatte i sundhedsområdet i Region Syddanmark.

Skiftet sker løbende i takt med, at de nuværende uniformer bliver slidt op.